Hebridae

Hebridae er en familie av insekter som tilhører tegene, en gruppe av nebbmunner.  Nebbmunner har det til felles at munndelene er sugende og at de suger opp næringen. Disse små tegene lever blant flytende vegetasjon, for det meste ved ferskvann. 
Det er i Norge funnet to arter av Hebridae, Hebrus pusillus og Hebrus ruficeps. Totalt sett kjenner man ca. 160 arter fordelt på sju slekter og to underfamilier.


== Utseende ==
Små (1,3–3,7 mm), nokså brede teger, tett kledt med korte, fløyelsaktige hår, oftest mørkt brunlige. Kroppen er temmelig bred og litt flat. Hodet er stort og trekantet med små, runde, ustående fasettøyne som sitter tett ved hodets bakkant hos Hebrinae, noe lenger fremme hos Hyrcaninae. Antennene er fem-leddete, tynne og minst så lange som hodets bredde. Sugesnabelen er ganske lang og når bak til hoftene på det mellomste beinparet. Pronotum er trapesformet, mye bredere enn langt og vanligvis litt bredere enn resten av kroppen. Vingene er vanligvis velutviklede, men former med reduserte vinger forekommer. Beina er slanke og middels lange, føttene to-leddete, det innerste leddet ganske lite. Klørne sitter ytterst på det ytre fotleddet, ikke lenger inne som hos noen beslektede grupper.


== Levevis ==
Hebridae lever mellom flytende vegetasjon, og ved bredden, av stillestående eller rennende ferskvann. Noen få arter kan også finnes ved havet, og det er noen som lever mellom steiner i sprutsonen fra fossefall. Eggene legges mellom vegetasjonen. Hva de spiser er lite kjent, men i alle fall noen arter er rovdyr som jakter på spretthaler og andre små leddyr.


== Systematisk inndeling / europeiske arter ==
Familien Hebridae er systematisk plassert i gruppen Gerromorpha, sammen med: Veliidae, Mesoveliidae, Paraphrynoveliidae, Macroveliidae, vannskridere, Hermatobatidae og vannløpere. Vanligvis regner man Hebridae som den eneste familien i gruppen Hebroidea.
Et latinsk familienavn ender med ...idae, og et navn på en overfamilie på  ...oidea.

nebbmunner (Hemiptera)
delgruppe teger (Heteroptera)
gruppe Gerromorpha – lever i vann eller på vannoverflaten.
gruppe Hebroidea – omfatter bare én familie
familien Hebridae
underfamilien Hebrinae
slekten Hebrometra Cobben – 4 arter, Etiopia
slekten Hebrus Curtis, 1833 – ca. 110 arter. I Europa:
Hebrus eckerleini (Jordan, 1954) – Frankrike og Italia
Hebrus fulvinervis Horváth, 1929 – Sørøst-Europa
Hebrus montanus Kolenati, 1857 – Sør-Europa
Hebrus pilipes Kanyukova, 1997 – Ukraina
Hebrus pusillus (Fallén, 1807) – hele Europa, også i Norge
Hebrus franzi (Wagner, 1957) – Italia
Hebrus ruficeps Thomson, 1871 – hele Europa, også i Norge
slekten Lipogomphus Berg – 4 arter, Amerika
slekten Merragata White, 1877 – noen få arter. I Europa:
Merragata hebroides White, 1877 – finnes på Kanariøyene
slekten Neotimasius Andersen – én art, sørlige India
slekten Timasius Distant – 15 arter, Sørøst-Asia
underfamilien Hyrcaninae
slekten Hyrcanus Distant – 4 arter, Asia


== Kilder ==
Coulianos, C.-C. 1998. Annotated Catalogue of the Hemiptera-Heteroptera of Norway. Fauna Norv. Ser.B 45 (1-2), side 11-39
Gjerde, Harald og Hågvar, Sigmund. 1985. Vannteger unntatt buksvømmere (Corixidae. Norsk entomologisk forening, Norske Insekttabeller Nr. 8, 8 sider.
Ottesen, P.S. (red.) 1993 Norske Insektfamilier og deres artsantall. NINA utredning 055, 40 sider.
Australian Faunal Directory – Hebridae (2002)


== Eksterne lenker ==
(en) torvteger i Encyclopedia of Life 
(en) torvteger i Global Biodiversity Information Facility 
(no) torvteger hos Artsdatabanken 
(sv) torvteger hos Dyntaxa 
(en) torvteger hos Fauna Europaea 
(en) torvteger hos Fossilworks 
(en) torvteger hos ITIS 
(en) torvteger hos NCBI 
(en) Kategori:Hebridae – bilder, video eller lyd på Wikimedia Commons 
Hebridae – detaljert informasjon på Wikispecies 
Norsk Entomologisk forening – for deg som vil lære mer om insekter.
Fauna Europaea - Europas fauna, arter og utbredelseskart.
Bildegalleri over nordamerikanske arter